*Sporočilo za javnost*

**KRSTNA UPRIZORITEV PREDSTAVE ZA OTROKE**

**TISTA O BOLHAH**

**Celje, 3. november 2021 – Gledališče Celje bo v soboto, 6. novembra, krstno uprizorilo predstavo za otroke *Tista o bolhah* avtorice Saše Eržen v režiji Ivane Djilas. Uprizoritev je del programa lanske sezone in ima dvojno zasedbo. V soboto bo nastopila zasedba Lučka Počkaj, Žan Brelih Hatunić in David Čeh. Interni premieri so izvedli 23. oktobra 2020 in 12. februarja 2021.**

Ustvarjalci predstave so avtorici dramatizacije **Tatjana Doma** in **Saša Eržen**, avtorica besedil songov **Saša Eržen**, avtor besedila *Mačji rap* **Željko Božić**, režiserka **Ivana Djilas**, dramaturginja **Tatjana Doma**, scenografka **Sara Slivnik**, kostumografka **Jelena Proković**, avtor glasbe in korepetitor **Boštjan Gombač**, koreograf **Željko Božić**, lektor **Jože Volk**, oblikovalci svetlobe **Ivana Djilas**, **Sara Slivnik** in **Jernej Repinšek**,asistentka kostumografke **Katarina Šavs**,asistentrežiserke **Željko Božić** inbeatbox **Murat**.

**Igrajo**

Lučka Počkaj/Jagoda

Žan Brelih Hatunić/Damjan M. Trbovc

David Čeh/Tarek Rashid

Saša Eržen (1973) za otroke in mladino ustvarja že več kot dve desetletji. Napisala je številne zgodbe, besedila in songe za otroške lutkovne predstave (*Ti loviš!*, *Karelčkove zgodbe*, *Ostržek*, *Zlatolaska in trije medvedi*), scenarije za otroške in mladinske televizijske oddaje (*Firbcologi,* *Studio Kriškraš*) ter nekaj slikanic. Po njenem scenariju bodo posneli otroški celovečerni film *Kapa*. Za predstavo *Ti loviš!,* ki jo od novembra 2012 uprizarjajo v Lutkovnem gledališču Ljubljana in je doživela že več kot 200 ponovitev, je leta 2017 prejela posebno nagrado za dramsko besedilo na mednarodnem lutkovnem festivalu Zlata iskra v Kragujevcu. Njena slikanica *Tista o bolhah*, ki je izšla v zbirki Čebelica pri Mladinski knjigi, je bila uvrščena med pet finalistov za najboljšo izvirno slovensko slikanico leta 2011 in je prejela oznako zlata hruška za kakovostno literaturo. Lani je zaživela tudi kot radijska pravljica v oddaji *Lahko noč, otroci*.

Za sedmimi gorami, za sedmimi vodami in za sedmimi mišjimi luknjami živi mačja kraljica. Od jutra do večera poležuje in dremucka na mehkih žametnih blazinah in od užitka prede. Za njeno ugodje skrbita služabnika, ki želita po svojih najboljših močeh ustreči vsem njenim muham. Strežeta jo od spredaj in od zadaj, ona pa ni nikoli zadovoljna. Ukazuje jima, se jezi nanju in jima grozi, da ju bo odpustila. Na noben način je ni mogoče razveseliti.

Njeno življenje je prav po mačje lagodno in brezskrbno, potem pa jo nekega dne nekaj prav čudno zaščemi in zasrbi. In še in še jo grize in še bolj srbi. Služabnika ji takoj priskočita na pomoč, praskata jo in čohata, a nič ne pomaga. Seveda jima je takoj jasno, da ima kraljica eno najbolj trdovratnih in neprijetnih mačjih težav. Bolhe! Kraljica, da ima bolhe! Ne, to pa že ne! Nemogoče! Kdo si upa kraljici povedati, da ima bolhe? Služabnika v strahu pred izgubo službe skujeta načrt, kako bosta kraljico prelisičila, in če se jima načrt res posreči, se bo morda celo znebila krvosesov.

*Tista o bolhah* je nagajiva, iskriva in zabavna pripoved o mačji kraljici, ki si noče priznati, da ima težave, in se jih zato loteva popolnoma neuspešno. Beg pred težavami ni nikoli rešitev, ne za bolhe ne za druge tegobe. Rešimo jih lahko le, če si jih priznamo, jih zgrabimo za vrat in se pogumno spopademo z njimi. Obenem pa zgodba pripoveduje o prijateljstvu in spoštovanju, saj celo ošabna in vzvišena kraljica spozna, da je življenje brez prijateljev čista žalost, in se za svoje nesramno obnašanje pokesa.

**Predstava *Tista o bolhah* je uvrščena tudi na spletno platformo Zlata paličica.**

Platforma Zlata paličica, ki vsaki dve leti zaživi tudi kot festival uprizoritvenih umetnosti za otroke in mlade Zlata paličica, zagotavlja sistematično in kontinuirano spoznavanje profesionalnih gledaliških ustanov in ustvarjalcev iz vse Slovenije ter kakovostne profesionalne gledališke produkcije za odraščajoče občinstvo. Odpira vrata v gledališče – v radoživ in iskriv prostor odprtega, temperamentnega, kreativnega dialoga, umetniških presežkov in inovativnih prožnih oblik učenja. Zlata paličica, kot platforma in festival, je namenjena vsem, ki radi obiskujejo gledališče in želijo v gledališki svet vpeljati tudi odraščajoče občinstvo.

Platforma Zlata paličica je del nacionalnega projekta kulturno-umetnostne vzgoje Gleda(l)išče za povečanje gledališke pismenosti in ustvarjalnosti otrok, mladih in strokovnih delavcev, spodbujanje medpodročnih kreativnih partnerstev ter razvoj splošnih kompetenc na področju kulture. Naložbo sofinancirata Ministrstvo za kulturo Republike Slovenije in Evropska unija iz Evropskega socialnega sklada.

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821